Борис Младенов-Young
Красива дрешка бабата плете…

chitanka.info

Красива дрешка бабата плете

за внука — рожба още не родена;

болят я, тръпнат старите ръце,

но да я свърши в срок е тя решена.

Иглите й като сребро лъщят,

под пръстите й пъргаво се движат;

смалява се кълбото с морав цвят

и бод след бод, и ред след ред се нижат.

И ето: предница, ръкави, гръб —

чудесна става… Като за изложба!

Ех, скоро тя подаръка си скъп

ще поднесе на свидната си рожба.

Във плетивото си с ръка умела,

тя, бабата, е любовта си вплела!

Сидни, Австралия — 2012 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.